Broj: 711-I-1019-M-27/21-06-11

Zagreb, 28. svibnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Aleksandre Jozić-Ileković, Davorina Ivanjeka, i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19, u daljnjem tekstu: ZSSI), **na zahtjev dužnosnika Tomislava Ivića, državnog tajnika u Ministarstvu obrane do 24. rujna 2020.g.** za davanjem mišljenja Povjerenstva**,** na 128. sjednici, održanoj 28. svibnja 2021.g., donosi sljedeću:

**ODLUKU**

**Na temelju članka 20. stavka 4. ZSSI-a, daje se suglasnost dužnosniku Tomislavu Iviću, državnom tajniku u Ministarstvu obrane do 24. rujna 2020.g., za moguće stupanje u radni odnos u trgovačkom društvu Agencija ALAN d.o.o., na radnom mjestu savjetnika Uprave društva, s obzirom da iz utvrđenih okolnosti poslovnih odnosa između Ministarstva obrane i trgovačkog društva Agencija ALAN d.o.o., koji su nastali u vrijeme obnašanja dužnosti zamjenika ministra obrane te državnog tajnika u Ministarstvu obrane, proizlazi da ne postoji sukob interesa dužnosnika Tomislava Ivića.**

Obrazloženje

Zahtjev za davanjem mišljenja Povjerenstva podnio je dužnosnik Tomislav Ivić, državni tajnik u Ministarstvu obrane do 24. rujna 2020.g. U knjigama ulazne pošte zahtjev je zaprimljen pod poslovnim brojem 711-U-984-M-27/21-01-2 dana 11. ožujka 2021.g., povodom kojeg se vodi predmet broj: M-27/21.

Člankom 3. stavkom 1. podstavkom 6. ZSSI-a propisano je da su državni tajnici dužnosnici u smislu navedenog Zakona, dok je 3. stavkom 1. podstavkom 6. Zakona o sprječavanju sukoba interesa („Narodne novine“ broj 26/11, 12/12, 126/12, 48/13 i 57/15.) bilo propisano da se zamjenici ministra smatraju dužnosnici u smislu navedenog Zakona. Uvidom u Registar dužnosnika utvrđeno je kako je Tomislav Ivić obnašao dužnost zamjenika ministra obrane od 25. veljače 2016.g. do 17. studenog 2016.g., a potom dužnost državnog tajnika u Ministarstvo obrane od 17. studenog 2016.g. do 24. rujna 2020.g. Stoga je Tomislav Ivić, povodom obnašanja navedenih dužnosti, obvezan postupati sukladno odredbama ZSSI-a..

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno dati obrazloženo mišljenje u roku od 15 dana od dana primitka zahtjeva. U slučaju da Povjerenstvo zatraži od podnositelja zahtjeva ili od nadležnog tijela javne vlasti dodatne podatke, rok za davanje mišljenja se produljuje.

Dužnosnik u predmetnom zahtjevu za davanjem mišljenja postavlja upit je li protivno odredbama Zakona o sprječavanju sukoba interesa da, kao bivši dužnosnik, obavlja funkciju savjetnika uprave trgovačkog društva Agencija ALAN d.o.o. dužnosnik navodi kako je dužnost državnog tajnika u Ministarstvu obrane obavljao do rujna 2020.g.

Člankom 20. stavkom 1. ZSSI-a propisano je da dužnosnik u roku od jedne godine nakon prestanka dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost.

Stavkom 4. istog članka propisano je da u slučaju iz stavka 1. ovog članka Povjerenstvo može dužnosniku dati suglasnost na imenovanje, izbor ili sklapanje ugovora ukoliko iz okolnosti konkretnog slučaja proizlazi da ne postoji sukob interesa.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Uvidom u sudski registar Trgovačkog suda u Zagrebu Povjerenstvo je utvrdilo da je pod matičnim brojem subjekta 080144544 upisano trgovačko društvo Agencija ALAN d.o.o. za uvoz i izvoz naoružanja i vojne opreme (skraćeno Agencija ALAN d.o.o.), OIB: 83317234406. Navedeno trgovačko društvo je u 100% vlasništvu Republike Hrvatske, a kao osobe ovlaštene za zastupanje upisani su Ivica Nekić, predsjednik uprave - zastupa društvo pojedinačno i samostalno, i Milan Knežević, član uprave - zastupa društvo zajedno s predsjednikom uprave.

 Povjerenstvo je od Ministarstva obrane zatražilo očitovanje je li Ministarstvo obrane, za vrijeme mandata dužnosnika Tomislava Ivića, uključujući i razdoblje obnašanja dužnosti zamjenika ministra obrane, stupalo u bilo koju vrstu poslovnih odnosa i/ili namjerava stupiti u poslovni odnos s trgovačkim društvom Agencija ALAN d.o.o. Ukoliko je bilo poslovnih odnosa ili su isti planirani, zatraženo je očitovanje o pojedinostima poslovnih odnosa te posebice koja je bila uloga dužnosnika Tomislava Ivića u istima.

Ministarstvo obrane je dana 1. travnja 2021.g. dostavilo očitovanje, KLASA: 701-01/22-01/3, URBROJ: 512-01-21-13, od 29. ožujka 2021.g. u kojem se navodi da je za vrijeme mandata državnog tajnika Tomislava Ivića koje uključuje i vrijeme obnašanja dužnosti zamjenika ministra obrane, od 25. veljače 2016. do 24. rujna 2020., Ministarstvo obrane imalo poslovne odnose s trgovačkim društvom Agencija Alan d.o.o. Zagreb. Agencija Alan d.o.o. Zagreb trgovačko je društvo od posebnog interesa za Republiku Hrvatsku i obavlja poslove uvoza i izvoza naoružanja i vojne opreme za potrebe Oružanih snaga Republike Hrvatske, prodaje viškova odnosno neperspektivnih sredstava naoružanja i vojne opreme te obavlja agencijske, posredničke i predstavničke aktivnosti u proizvodnji naoružanja i vojne opreme. U vrijeme kada je Tomislav Ivić bio zamjenik ministra obrane i državni tajnik u Ministarstvu obrane nije bio potpisnik ni jednog ugovora s trgovačkim društvom Agencija Alan d.o.o.

Povjerenstvo je potom zatražilo dodatno očitovanje je li dužnosnik Tomislav Ivić na bilo koji način (imenovanjem povjerenstava/komisija, sudjelovanjem u njihovom radu, donošenjem prijedloga, mišljenja, odluka ili dr.) sudjelovao u postupcima koji su prethodili donošenju odluka o stupanju u poslovne odnose, odnosno sklapanju ugovora s trgovačkim društvom Agencija ALAN d.o.o., koji se u ranijem dopisu potvrđuju. Ukoliko jest zatraženo je očitovanje na koji način i u kojim poslovnim odnosima.

Ministarstvo obrane je dana 26. svibnja 2021.g. dostavilo očitovanje, KLASA: 701-01/21-01/3, URBROJ: 512-01-21-21, od 25. svibnja 2021.g. u kojem se navodi da u vrijeme dok je obnašao dužnost zamjenika ministra obrane i državnog tajnika u Ministarstvu obrane Tomislav Ivić nije sudjelovao u postupcima koji su prethodili donošenju odluka o stupanju Ministarstva obrane u poslovne odnose odnosno postupcima sklapanja ugovora između Ministarstva obrane i trgovačkog društva Agencija Alan d.o.o. Zagreb. U skladu s Odlukom Vlade Republike Hrvatske o određivanju državnog tajnika koji upravlja Ministarstvom obrane (Narodne novine, br. 59/20) Tomislav Ivić bio je od 14. svibnja 2020. određen da upravlja Ministarstvom obrane do stupanja na dužnost novog ministra obrane. Upravljanje Ministarstvom obrane trajalo je do 24. srpnja 2020. kada je za ministra obrane imenovan dr. sc. Mario Banožić. Za vrijeme kada je u skladu s navedenom Odlukom Vlade Republike Hrvatske upravljao Ministarstvom obrane, dužnosnik Tomislav Ivić bio je po položaju predsjednik Skupštine trgovačkog društva Agencija Alan d.o.o.

Nastavno na predmetni zahtjev dužnosnika Povjerenstvo prethodno navodi kako je člankom 14. stavkom 1. ZSSI-a propisano da dužnosnici ne mogu biti članovi upravnih tijela i nadzornih odbora trgovačkih društava. U odnosu na ovo ograničenje Povjerenstvo ističe kako je dužnosnik predmetni zahtjev postavio u odnosu na moguće zapošljavanje na mjestu savjetnika uprave trgovačkog društva, što nije obuhvaćeno ograničenjem propisanim navedenom odredbom ZSSI-a.

Nadalje, iz prikupljenih podataka utvrđeno je kako je trgovačko društvo Agencija ALAN d.o.o. za vrijeme mandata državnog tajnika Tomislava Ivića koje uključuje i vrijeme obnašanja dužnosti zamjenika ministra obrane, od 25. veljače 2016. do 24. rujna 2020., imalo poslovne odnose s Ministarstvom obrane. Međutim, u navedenom razdoblju dužnosnik Tomislav Ivić nije sudjelovao u postupcima koji su prethodili donošenju odluka o stupanju Ministarstva obrane u poslovne odnose odnosno postupcima sklapanja ugovora između Ministarstva obrane i trgovačkog društva Agencija Alan d.o.o., niti je navedeni dužnosnik bio potpisnik ni jednog ugovora s trgovačkim društvom Agencija Alan d.o.o. Slijedom navedenog Povjerenstvo utvrđuje kako iz navedenih okolnosti proizlazi da ne postoji sukob interesa dužnosnika Tomislava Ivića te mu se, na temelju članka 20. stavka 4. ZSSI-a, daje suglasnost za moguće stupanje u radni odnos u trgovačkom društvu Agencija ALAN d.o.o., na radnom mjestu savjetnika Uprave društva

Slijedom navedenog, Povjerenstvo je donijelo odluku kao u izreci.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Tomislav Ivić, osobnom dostavom

2. Internet stranica Povjerenstva

3. Pismohrana